b'\n_START_ARTICLE_\nMestna avtobusna linija \xc5\xa1t. 20 (Ljubljana)\n_START_SECTION_\nZgodovina\n_START_PARAGRAPH_\nPo izgradnji naselja Nove Sto\xc5\xbeice (BS 3) se je pokazala potreba po vzpostavitvi redne mestne avtobusne proge, ki bi povezala novo zgrajeno naselje s sredi\xc5\xa1\xc4\x8dem mesta. Tako so 1978 odprli novo kratko progo \xc5\xa1tevilka 20 Reboljeva \xe2\x80\x93 Bavarski dvor. V za\xc4\x8detku 80. let 20. stoletja pa so na drugem koncu Ljubljane pospe\xc5\xa1eno gradili stanovanjsko sosesko Nove Fu\xc5\xbeine. Tudi tam se je pojavila potreba po uvedbi nove avtobusne proge s sredi\xc5\xa1\xc4\x8dem mesta, saj tedanji progi \xc5\xa1t. 10 in 11, ki sta vozili mimo naselja, nista bili ve\xc4\x8d kos izjemnemu pove\xc4\x8danju \xc5\xa1tevila potnikov. Zato so  4. janurja 1983 uvedli progo \xc5\xa1t. 17 Fu\xc5\xbeine \xe2\x80\x93 Kongresni trg.  Obe kratki progi so zdru\xc5\xbeili v eno in 17. oktobra 1983 odprli novo progo \xc5\xa1t. 20 Sto\xc5\xbeice BS 3 \xe2\x80\x93 Fu\xc5\xbeine.  Zaradi velikega \xc5\xa1tevila potnikov so 19. decembra istega leta na progi pri\xc4\x8deli obratovati zgibni avtobusi. Na za\xc4\x8detku 90. let 20. stoletja so kon\xc4\x8dno obra\xc4\x8dali\xc5\xa1\xc4\x8de v naselju BS 3 preimenovali v Nove Sto\xc5\xbeice. Poleti leta 2004 so zaradi var\xc4\x8devalnih ukrepov ukinili nedeljske vo\xc5\xbenje avtobusov na progi 11, zato so  podalj\xc5\xa1ali progo iz Fu\xc5\xbein do Zaloga  (jeseni leta 2007 so jo preimenovali v linijo 20Z). 3. septembra 2007 so za ves promet zaprli o\xc5\xbeje mestno sredi\xc5\xa1\xc4\x8de, zato se je spremenila tudi trasa linij \xc5\xa1t. 20 in 20Z, ki sta pred tem vozili mimo Stolnice, preko Tromostovja in Pre\xc5\xa1ernovega trga; preusmerili so ju skozi predor pod Gradom po Karlov\xc5\xa1ki in Zoisovi cesti, zato se je vozni \xc4\x8das avtobusov podalj\xc5\xa1al. _NEWLINE_Septembra 2010 je bil z izgradnjo gara\xc5\xbene hi\xc5\xa1e in s podalj\xc5\xa1anjem mestne linije \xc5\xa1t. 13 do Centra Sto\xc5\xbeice tam vzpostavljen sistem Parkiraj in se pelji (P+R); potnikom je zaradi bli\xc5\xbeine obra\xc4\x8dali\xc5\xa1\xc4\x8da omogo\xc4\x8den vstop tudi na liniji 20 in 20Z._NEWLINE_22. avgusta 2012 sta bili trasi linij \xc5\xa1t. 20 in 20Z zaradi nove prometne ureditve v \xc5\xa0empetru preusmerjeni preko novozgrajenega Fabianijevega mostu._NEWLINE_Decembra 2012 je bila gara\xc5\xbena hi\xc5\xa1a s sistemom P+R odprta tudi ob kri\xc5\xbei\xc5\xa1\xc4\x8du med Chengdujsko in Zalo\xc5\xa1ko cesto ob obra\xc4\x8dali\xc5\xa1\xc4\x8du Fu\xc5\xbeine._NEWLINE_22. septembra 2013 je bila na linijah 20 in 20Z ponovno spremenjena trasa. Zaradi nove prometne ureditve na Slovenski cesti je bila trasa linij z nje speljana po Dalmatinovi oz. Tav\xc4\x8darjevi ulici in Ilirski ulici do Hrva\xc5\xa1kega trga. Zaradi tega se je vozni \xc4\x8das avtobusov skraj\xc5\xa1al za pribli\xc5\xbeno deset minut. \xc5\xbde po osmih dneh obratovanja pa so 30. septembra zaradi nasprotovanja potnikov traso linij ponovno preusmerili preko Poljan; tako zdaj avtobusi pri Pegleznu zavijejo na Kopitarjevo ulico in se preko Zmajskega mostu ter Resljeve ceste vklju\xc4\x8dijo na novi del trase. S tem je linija 20 prevzela traso, ki je bila leta 2007 namenjena linijam 11 in 11B. Do spremembe trase linij 20 in 20Z se je z linijama prepeljalo okoli 9.000.000 potnikov letno.'